paragraph_text: Najznačajniji je barokni graditelj druge polovice 18. stoljeća u Rijeci i Hrvatskom primorju. U Rijeku je došao iz Trsta 1773. godine, gdje je dotad radio kao građevni inspektor pri Tršćanskom namjesništvu. Od 1777. postao je glavnim inženjerom Riječkog gubernija. Projektirao je mnoge zgrade, te nadzirao gradnje u cijelom Hrvatskom primorju. Izradio je prvi plan razvoja Rijeke, koji je obuhvaćao širenje urbaniziranih područja izvan Staroga grada. Prema njegovima je zamislima izgrađen Korzo, središnja gradska ulica, i njen istočni produžetak tzv. Rov, prema nekadašnjem rovu oko gradskih zidina. Također je prema njegovim planovima izgrađen današnji Jelačićev trg i ulica Fiumara te čitava četvrt nazvana Novi grad, južno od Korza. Gnamb je autor niza infrastrukturnih projekata od izgradnje nove luke na ušću Rječine u more, do cesta i mostova građenih u Gorskom kotaru radi spajanja Rijeke sa zaleđem.